Mária Schmidt

Mária Schmidt (10. lokakuuta 1953) on unkarilainen historiantutkija, joka tunnetaan "Terrorin talo" -museon johtajana.
Elämä ja ura.
Mária Schmidt opiskeli historiaa ja germaanista filologiaa Budapestin Eötvös Loránd -yliopistossa ja väitteli tohtoriksi Itävalta-Unkarin historiasta 1985. Vuosina 1995–2000 hän toimi Péter Pázmány -yliopiston historian laitoksella yliopistonlehtorina "(adjunktus)", vuosina 2000–2010 apulaisprofessorina "(docens)," vuosina 2010–2024 professorina. Tutkimusaloikseen hän määrittelee Unkarin juutalaisten historian vuoden 1918 jälkeen sekä 20. vuosisadan diktatuurien historian.
Hän on tehnyt tutkimusvierailuja Jerusalemin Yad Vashem -keskukseen (1987), Indianan yliopiston (Bloomington) juutalaisuudentutkimuksen laitokselle (1988–1989), Tel Avivin yliopistoon (1989–1990), Berliinin Technische Universitätin Antisemitismin tutkimuskeskukseen (1990–1991) sekä Kalifornian Stanfordin yliopiston Hoover-instituuttiin sekä toiminut vierailevana professorina Innsbruckin yliopistossa 1995.
Vuosina 1998–2002, Viktor Orbánin ensimmäisen hallituksen aikaan, hän toimi pääministeri Orbánin neuvonantajana. Vuodesta 2002 lähtien hän on johtanut Budapestin "Terrorin talo" -museota. Vuoden 2010 jälkeen, Viktor Orbánin palattua pääministeriksi, hän on saanut hallitukselta useita johto- ja koordinointitehtäviä erinäisissä historiaan liittyvissä projekteissa, kuten ensimmäisen maailmansodan satavuotismuistokomitean jäsenenä sekä ensimmäisen maailmansodan muistotilaisuuksien koordinoinnista vastaavana komissaarina, Gulag-muistokomitean jäsenenä, Unkarin kansannousun 60-vuotisjuhlista vastaavana komissaarina, Unkarin Visegrád-puheenjohtajuusvuoden 2017–2018 kulttuuri- ja tiedeohjelmien koordinaatiovastaavana sekä Unkarin järjestelmänvaihdoksen muistovuoden (”30 vuotta vapaana”) koordinoinnista vastaavana komissaarina.
Unkarin Forbes Magazin sijoitti Schmidtin vuonna 2024 Unkarin toiseksi vaikutusvaltaisimmaksi naiseksi pääministerin puolison Anikó Lévain jälkeen. Vuonna 2023 Mária Schmidt perheineen arvioitiin 38. varakkaimmaksi unkarilaiseksi. Schmidt yhdessä kahden lapsensa kanssa on perinyt edesmenneeltä puolisoltaan, liikemies András Ungárilta mm. merkittävän kiinteistöyhtiön.
Arvostelua ja kiistoja.
Mária Schmidtiä on arvosteltu poliittisesta läheisyydestä Viktor Orbániin ja tämän poliittisena propagandistina tai ”hovihistorioitsijana” toimimisesta. Erityisesti häntä on kritisoitu revisionistisen historianäkemyksen levittämisestä, johon kuuluu Unkarin holokaustin syyllisyyden työntäminen täysin saksalaisten miehittäjien niskoille ja unkarilaisten osasyyllisyyden vähätteleminen. Tästä syystä myös Schmidtin johdolla suunniteltu uusi holokaustimuseo herätti pahennusta alan tutkijoiden joukossa, ja tunnettu Unkarin juutalaisten historian tutkija Randolph Braham sanoutui irti projektista ja palautti aiemmin Unkarin hallitukselta saamansa Ansioritarikunnan kunniamerkin.
Vuonna 2016 Unkarin kansannousun 60-vuotisjuhlavuoden yhteydessä heräsi epäilyjä Schmidtin koordinoiman ohjelman rahoituksen epäselvyyksistä, esimerkiksi amerikkalaiselta Desmond Childilta tilatun sävellyksen hinnasta. Historiantutkijat arvostelivat Schmidtin juhlavuosiohjelmassa nuorten katutaistelijoiden roolin esiin nostamista ja älymystön ja opiskelijoiden osuuden häivyttämistä. Erityinen kiista nousi myös muraalina toteutetusta julisteesta, joka perustui aikalaislehtikuvaan ase olalla kävelevästä nuoresta pojasta. Sen teksteissä kuvan väitettiin esittävän näyttelijä László Dózsaa, joka oli julkisuudessa kertonut mielikuvituksellisia tarinoita seikkailuistaan kansannousun katutaisteluissa. Kuva, niin kuin alkuperäisessä Life-lehden jutussakin oli kerrottu, esitti Pál Pruck -nimistä poikaa. Sittemmin edesmenneen Pruckin omaiset vaativat Mária Schmidtiä oikaisemaan väärän tiedon, Schmidt kieltäytyi, ja asiaa selviteltiin vielä oikeudessakin, missä Schmidt hävisi ensimmäisen oikeusasteen käsittelyn.
Yksityiselämä.
Mária Schmidt oli naimisissa liikemies András Ungárin kanssa, joka kuoli 2006. Avioliitosta syntyi kaksi lasta: tytär Anna Ungár ja poika Péter Ungár, joka on toinen vihreän LMP-puolueen puheenjohtajista.